**730322401403**

ТОГУЗБАЕВА Роза Аужановна,

№71 "Қ.Қазиев" атындағы бөбекжай-бақшасының

Тәрбиешісі.

Шымкент қаласы

**ҰЛТТЫҚ МҰРА – АСЫЛ ҚАЗЫНАМ**

**Мақсаты:**

Қазақтың ұлттық құндылықтары туралы ұғымды бала жадына кең, бай, мағыналы түрде түсінік беру.

Ұлттық үлгідегі ойындарды ойнай отырып, өз ұлтына деген сүйіспеншілігін арттыру.

Балаларға сұлулық бейнесінде көркем дүниені меңгерте отырып, дәстүрлі шеберлік өнерді қадірмен, қастерлей білуге үйрету.

**Әдістер:** Әңгімелеу,түсіндіру,сұрақ-жауап,ойындар,сергіту,шаттық шеңбері.

**Қолданылатын көрнекі құралдар:** Киіз үй, ұлттық аспаптар, ұлттық ыдыстар,үй жануарлары, сиқырлы кілемше, асық алаңшасы.

**Мотивациялық-қозғаушы**

* Балалар бізге бүгін қонақтар келіп отыр. Олай болса бүгінгі ұйымдастырылған ашық іс-әрекетімізді жақсы көңіл күймен бастайық. Жылулық шеңберіне турып амандасып алайық.

**Шаттық шеңбері.**

Мейірімді жүрекпен

Ақ пейілді тілекпен

Амандасып алайық

Бір жадырап қалайық.

**Ғажайып сәт:**

Айсұлу кіреді.

Тәрбиеші: Сенің атың кім?

Айсұлу: «Менің атым Айсұлу. Мен әжемнен адасып қалдым» - деп жылайды.

Тәрбиеші: Жылама, біз саған көмектесеміз. Көмектесеміз бе балалар?

Балалар: Иә, көмектесеміз.

Тәрбиеші: Кәне бәріміз мына сиқырлы кілемшеге мініп, Айсұлуды әжесінің ауылына алып барайық.

«Мен ауылға барамын» әнін айтып ауылға келеді.

Тәрбиеші: Ал балалар әжеміздің ауылына да келдік.

Алдымыздан «Әже» шығады.

Балалар Әжемен сәлемдесіп, көрпешеге жайғасып отырады.

**Әже туралы тақпақтар**

1. Менің әжем мейірбан,

Мені жақсы көреді.

Қажетіне жарасам,

Жас балаша күледі.

1. Әжемді жақсы көремін,

Өлең айтып беремін.

Үлкен болып өскенде,

Бірін алып беремін.

1. Тәттілерін сақтайды,

Немереме берем деп,

Мен тілеймін әрқашан,

Әжем аман болсын деп.

Әже: Рахмет балалар. Мен сендерді өзімнің тұратын үйіммен таныстырайын.

Балалар сендер қазақтың киіз үйін білесіңдерме? Бұрынғы кезде ата-әжелеріміз осындай киіз үйде тұратын болған. Сол киіз үй қыста суықтан қорғаған, жазда ыстықтан сақтаған. Киіз үйдің сүйектері ағаштан, жабдықтары киізден жасалған. Ендеше осы киіз үйдің ішінде нелер бар, атайықшы? Домбыра, күбі, сандық, қоржын.

Әже дастарханда тұрған ұлттық тағамдардың аттарын атап,олардың жасалу жолдарын түсіндіреді және үй жануарларын таныстырады.

**Үй жануарлары туралы тақпақтар**

1. Шөре-шөре, лағым,

Тентек болма, шырағым

Секектеме деміңді ал,

Селтеңдемей құлағың.

1. Құлыншақ,құлыншақ

Шапқылайсың даламен

Дос болсайшы құлыншақ

Мен сияқты баламен.

Әже: Жарайсыңдар балалар. Сендер өте өнерлі, ақылды балалар екенсіңдер. Мен сендерге тапсырмалар дайындап қойдым.

Тәрбиеші: Тапсырмаларды орындамас бұрын бір сергіп алайық.

**Сергіту сәті**

Тәрбиеші: Балалар біз қазір 3 орталыққа бөлініп, әр топ әжеміздің дайындаған тапсырмаларын орындаймыз.

**Тапсырмалар:**

1-орталық: Алашаны ұлттық оюлармен безендіреді.

2-орталық: Шығармашылық орталықтағы жұмыс. Қылқалам мен түрлі-түсті бояуларды пайдаланып ыдысты әрлеп бояп шығады.

3-орталық: Үлгіге қарап түтікшелерге баулар өткізіп, киіз үйдің бейнесін жасайды.

**Ойын: «Асық ату» ойыны**

**Шарты:** Бұл ойынды әлеуметтік дағдыларды қалыптастыру мақсатында ойнатуға болады. Ойынға 8 бала қатысады. Балалар екі жаққа бөлініп асықты атып, нысанаға дәл тигізеді. Кім дәл тисе, сол жеңімпаз атанады.

Тәрбиеші: Әже біздің балалар тапсырмаларды қалай орындады?

Әже: Балалар тапсырмаларды өте жақсы орындап шықты. Мен сендерге арнап бауырсақ пісірген едім, соны сендерге берейін. Бақшаларыңа барып жейсіңдер.

Әжемен қоштасып, бақшаға келу.

**Ревлексиялық түзетушілік.**

**Балаларды мақтау, мадақтау.**

Балалар сендер бүгін барлық тапсырмаларды өте жақсы орындап шықтыңдар. Жарайсыңдар балалар! Балалар сұрақтарға жауап береді.

Сұрақ-жауап.

**Күтілетін нәтижелер:**

**Қайталай алады:** ұлттық бұйымдардың, тағамдардың атауларын.

**Түсінеді:** ұлттық ойындарды, ұлттық аспаптарды және тағамдарды.

**Қолданады:** асықтармен, баулармен, қылқаламмен жұмыс жасағанда қолданады.